Document ID: 32014D0833

KOMISSION TÄYTÄNTÖÖNPANOPÄÄTÖS,
annettu 25 päivänä marraskuuta 2014,
korkeapatogeenisen lintuinfluenssan H5N8-alatyypin viimeaikaisiin taudinpurkauksiin Alankomaissa liittyvistä tietyistä suojatoimenpiteistä
(tiedoksiannettu numerolla C(2014) 9126)
(Ainoastaan hollanninkielinen teksti on todistusvoimainen)
(ETA:n kannalta merkityksellinen teksti)
(2014/833/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
sekä katsoo seuraavaa:
(1)
Lintuinfluenssa on lintujen, siipikarja mukaan luettuna, tarttuva virustauti. Lintuinfluenssavirusten aiheuttamat tartunnat kotieläiminä pidettävässä siipikarjassa aiheuttavat taudin kahta päämuotoa, jotka eroavat virulenssiltaan. Matalapatogeeninen muoto aiheuttaa yleensä ainoastaan lieviä oireita, kun taas korkeapatogeeninen muoto aiheuttaa hyvin suurta kuolleisuutta useimmissa siipikarjalajeissa. Kyseisellä taudilla voi olla vakava vaikutus siipikarjankasvatuksen kannattavuuteen.
(2)
Lintuinfluenssaa esiintyy pääasiassa linnuissa, mutta tietyissä olosuhteissa tartuntoja voi esiintyä myös ihmisissä, vaikkakin riski on yleisesti ottaen hyvin vähäinen.
(3)
Lintuinfluenssan puhjetessa on olemassa vaara, että taudinaiheuttaja leviää muille tiloille, joilla pidetään siipikarjaa tai muita vankeudessa pidettäviä lintuja. Tämän tuloksena se voi levitä yhdestä jäsenvaltiosta toisiin jäsenvaltioihin tai kolmansiin maihin elävien lintujen tai niistä saatavien tuotteiden kaupan välityksellä.
(4)
Neuvoston direktiivissä 2005/94/EY (3) vahvistetaan tietyt ennaltaehkäisevät toimenpiteet lintuinfluenssan valvonnan ja varhaisen toteamisen osalta sekä sellaiset torjuntaa koskevat vähimmäistoimenpiteet, jotka on toteutettava, jos tätä tautia ilmenee siipikarjassa tai muissa vankeudessa pidettävissä linnuissa. Direktiivissä säädetään suoja- ja valvontavyöhykkeiden muodostamisesta korkeapatogeenisen lintuinfluenssan taudinpurkauksen ilmetessä.
(5)
Saatuaan Alankomailta 16 päivänä marraskuuta 2014 ilmoituksen korkeapatogeenisen lintuinfluenssan H5N8-alatyypin taudinpurkauksesta munivia kanoja pitävällä tilalla Hekendorpissa Utrechtin maakunnassa komissio antoi täytäntöönpanopäätöksen 2014/808/EU (4). Varotoimenpiteenä sekä arvioidakseen tilanteen ja minimoidakseen vahvistetun taudinpurkauksen mahdollisen edelleen leviämisen riskin Alankomaiden viranomaiset ovat kieltäneet väliaikaisesti siipikarjan ja tiettyjen siipikarjatuotteiden siirrot kyseisen jäsenvaltion koko alueella.
(6)
Täytäntöönpanopäätöksessä 2014/808/EU säädetään, että Alankomaiden direktiivin 2005/94/EY mukaisesti muodostamien suoja- ja valvontavyöhykkeiden on katettava vähintään kyseisen täytäntöönpanopäätöksen liitteessä suoja- ja valvontavyöhykkeiksi luetellut alueet. Täytäntöönpanopäätöstä 2014/808/EU on määrä soveltaa 22 päivään joulukuuta 2014.
(7)
Hekendorpissa Alankomaissa tapahtuneen taudinpurkauksen jälkeen käyttöön otettuja väliaikaisia suojatoimenpiteitä tarkasteltiin pysyvässä kasvi-, eläin-, elintarvike- ja rehukomiteassa 20 päivänä marraskuuta 2014.
(8)
Kahden muun taudinpurkauksen esiintyminen vahvistettiin Alankomaissa 21 päivänä marraskuuta 2014 toisella munivia kanoja pitävällä tilalla Ter Aarissa Zuid-Hollanin maakunnassa ja jalostuskanalassa Kamperveenissa Overijsselin maakunnassa. Direktiivissä 2005/94/EY säädetyt toimenpiteet pantiin viipymättä täytäntöön suoja- ja valvontavyöhykkeiden muodostaminen mukaan luettuna. Lisäksi Alankomaat päätti määrätä jälleen elävän siipikarjan ja tiettyjen siipikarjatuotteiden väliaikaisesta siirtokiellosta kyseisen jäsenvaltion koko alueella.
(9)
Täytäntöönpanopäätöksen 2014/808/EU liitteessä vahvistettu suoja- ja valvontavyöhykkeiden luettelo olisi saatettava ajan tasalle, jotta otetaan huomioon Ter Aarissa ja Kamperveenissa vahvistettujen kahden taudinpurkauksen ympärille muodostettavat suoja- ja valvontavyöhykkeet, joilla sovelletaan direktiivin 2005/94/EY mukaisia toimenpiteitä.
(10)
Jotta vältetään tarpeettomat häiriöt unionin sisäisessä kaupassa ja se, että kolmannet maat asettavat kaupalle perusteettomia esteitä, on tarpeen määritellä unionin tasolla kyseiset Alankomaissa muodostetut suoja- ja valvontavyöhykkeet yhteistyössä kyseisen jäsenvaltion kanssa ja vahvistaa kyseisen aluejaon kesto.
(11)
Selkeyden vuoksi täytäntöönpanopäätös 2014/808/EU olisi kumottava ja korvattava tällä päätöksellä.
(12)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Alankomaiden on varmistettava, että direktiivin 2005/94/EY 16 artiklan 1 kohdan mukaisesti muodostetut suoja- ja valvontavyöhykkeet kattavat vähintään tämän päätöksen liitteessä olevassa A ja B osassa suoja- ja valvontavyöhykkeiksi luetellut alueet.
2 artikla
Kumotaan täytäntöönpanopäätös 2014/808/EU.
3 artikla
Tämä päätös on osoitettu Alankomaiden kuningaskunnalle.
Tehty Brysselissä 25 päivänä marraskuuta 2014.

Labels: 18
6